钦定古今图书集成/理学汇编/学行典/第260卷 > 张元
## 钦定古今图书集成/理学汇编/学行典/第260卷 > 张元

按《后汉书张霸传》：“霸孙元，字处虚，沈深有才略，以时
乱不仕。司空张温数以礼辟，不能致。中平二年，温以
车骑将军出征凉州贼边章等将行，元自田庐被褐
带索，要说温曰：‘天下寇贼云起，岂不以黄门常侍无
道故乎？闻中贵人公卿以下，当出祖道于平乐观。明
公总天下威重，握六师之要，若于中坐酒酣，鸣金鼓，
整行阵，召军正，执有罪者诛之。引兵还屯都亭，以次
剪除中官，解天下之倒悬，报海内之怨毒。然后显用
隐逸忠正之士，则边章之徒宛转股掌之上矣’。”温闻
大震，不能对。良久谓元曰：“处虚非不悦子之言，顾吾
不能行，如何？”元乃叹曰：“事行则为福，不行则为贼，今
与公长辞矣。”即仰药欲饮之。温前执其手曰：“子忠于
我，我不能用，是吾罪也。子何为当然？且出口入耳之
言，谁今知之？”元遂去，隐居鲁阳山中。及董卓秉政，闻
之，辟以为掾，举侍御史，不就。卓临之以兵，不得已，彊
起，至轮氏，道病终。